鬻海歌
作者：柳永
朝代：宋

paragraphs: 鬻海之民何所營，婦無蠶織夫無耕。
衣食之源太寥落，牢盆鬻就汝輸征。
年年春夏潮盈浦，潮退刮泥成島嶼。
風乾日曝鹹咺加，始灌潮波塯成滷。
滷濃鹹淡未得閑，採樵深入無窮山。
豹蹤虎迹不敢避，朝陽出去夕陽還。
船載肩擎未遑歇，投入巨竈炎炎熱。
晨燒暮爍堆積高，才得波濤變成雪。
自從潴滷至飛霜，無非假貸充餱糧。
秤入官中得微直，一緡往往十緡償。
周而復始無休息，官租未了私租逼。
驅妻逐子課工程，雖作人形俱菜色。
鬻海之民何苦辛，安得母富子不貧。
本朝一物不失所，願廣皇仁到海濱。
甲兵凈洗征輸輟，君有餘財罷鹽鐵。
太平相業爾惟鹽，化作夏商周時節。